পঞ্চায়েত নির্বাচনের আগে ফের জঙ্গলমহল উস্কে পরিবর্তনের চেষ্টা বিজেপির৷ ছাত্রধর মাহাত ও ছিতামনি মুর্মুর বড়িতে হাজির হলেন বিজেপি নেতা মুকুল রায় তবে মকুলের সফরের সময়ে বাড়িতে অনুপস্থিত ছিলেন ছত্রধরের স্ত্রী-ছেলেরা সেখানেই মমতা-পার্থ-ছত্রধরদের পুরনো ছবি দেখিয়ে, পুরনো দিনে ছাত্রধরকে ব্যবহার করার কথা মনে করিয়ে দিলেন একদা মমতাসঙ্গী বিজেপি নেতা মুকুল রায়৷ 
জঙ্গলমহলে গিয়ে বুধবার মুকুল রায় বলেন, “মায়া মমতা থাকলে তৃণমূলের উচিত ছত্রধরকে কালকেই জেল থেকে বের করা, এ জন্য কেন্দ্রীয় সরকার সহযোগিতা লাগলে দেবে৷” 
এই প্রসঙ্গে ছত্রধরের মা বেদনাবালা মাহাত বলেন, “প্রতি ভোটের আগেই নেতাদের এমন বলতে শুনি, আপনারাও দেখেছেন সে ঝামেলা৷ তার পরে কাউকেই পাওয়া যায় না৷”

ছত্রধর মাহাতর বাড়িতে মুকুল রায়। — নিজস্ব চিত্র
কয়েক দিন আগেই লালগড়ের আমলিয়া গ্রামে ছত্রধর মাহাত-র বাড়িতে বিজেপির পক্ষ থেকে স্থানীয় নেতারা গিয়েছিলেন৷ ছত্রধরের পরিবারকে জানিয়েছিলেন, বুধবার বাড়িতে সকলেই যেন উপস্থিত থাকেন৷ রাজ্য বিজেপির নেতারা কথা বলতে আসবেন বলে জানান৷ এর পরেই মুকুল রায়ের আগমন। কিন্তু দেখা হল না ছত্রধরের স্ত্রী নিয়তি ও সন্তানদের সঙ্গে।
একই ভাবে ছোটপেলিয়া গ্রামে ছিতামনি মুর্মুর বাড়িতেও গিয়েছিলেন মুকুল রায়৷ বুধবার দুপুর ১টা নাগাদ ঝাড়গ্রামের বিজেপি নেতাদের সঙ্গে নিয়ে মুকুল রায় লালগড়ের আমলিয়া গ্রামে হাজির হন৷ সেই সময়ে ছিতামনিও বাড়িতে ছিলেন না। 

ছত্রধরের মা বেদনাবালা মাহাত। — নিজস্ব চিত্র
এদিন সদলবলে মুকুল রায় ছত্রধরের বাড়িতে ঢুকে দেখেন সেখানে নেই ছত্রধরের স্ত্রী নিয়তি মাহাত সহ ছেলেরা৷ এর পরে মুকুল রায় ছত্রধরের মাটির বাড়িতে ঢুকে মা বেদনাবালা মাহাতর সঙ্গে ও ছত্রধরের ভাই অনিল মাহাত-র সঙ্গে প্রায় ১৫ মিনিট আলাদা ভাবে কথা বলেন৷ কথা বলার সময়ে বেশ কিছু ছবি দেখান মুকুল রায়।
এর পরে মুকুল রায় সাংবাদিকদের নিজের উপস্থিতির কারণ নিয়ে বলেন, “পরিবর্তনের এক সময়ের লড়াইয়ে যাঁরা ছিলেন, তাঁদের ছুড়ে ফেলে দেওয়া হয়েছে৷ আমি তাঁদের প্রত্যেকের সঙ্গে দেখা করতে এসেছি৷”
অতীতে জঙ্গলমহলের অস্থির পরিস্থিতিতে মমতা বন্দোপাধ্যায়ের সভায় ছিলেন ছত্রধর মাহাত। সেই সময়ের ছবি দেখিয়ে মুকুল রায় বলেন, “যাঁর হাত ধরে জঙ্গলমহলে ঢুকেছিলাম সে আজকে জেলে৷ আমিও তৃণমূল করতাম সেই সময়ে৷ যাঁর সাথে কানে কানে কথা বলে মমতা বন্দোপাধ্যায় মেদিনীপুরে আন্দোলন শুরু করলেন, যাঁকে সামনে রেখে জঙ্গলমহলে পা রাখলেন, সেই ছত্রধর আট বছর জেলে৷ সরকারের ক্ষমতায় আছে মমতা বন্দ্যোপাধ্যায়৷ আগমী ৭ দিনের মধ্যে ছত্রধরকে জেল থেকে বের করে দিক৷ সে ক্ষমতা ওনার রয়েছে৷ আট বছর ধরে এই পরিবার যে ভাবে দারিদ্রের সঙ্গে লড়াই করে বেঁচে রয়েছে তাকে স্যালুট করা ছাড়া রাস্তা নেই৷ মমতা বন্দ্যোপাধ্যায়ের চরিত্রই হল যাঁদের হাত ধরে ক্ষমতায় আসবে তাঁদের ছুঁড়ে ফেলে দেবেন৷ ছিতামনি মুর্মুর চোখটা যে পুলিশ অফিসার নষ্ট করেছিলেন, তাঁকে মমতা কমিশনার বানিয়ে দিয়েছেন৷’’
এখানেই না থেমে, মুকুল রায় বলেন, ‘‘দাবি করছি, মায়া মমতা থাকলে তৃণমূলের উচিত ছত্রধরকে কালকেই জেল থেকে বের করা, এর জন্য কেন্দ্রীয় সরকারের সহযোগিতা লাগলে মিলবে৷”
এর পরে ছিতামনির বাড়িতে গেলেও ছিতামনির দেখা না পেয়ে ফিরতে হয়েছে মুকুল রায়কে৷ এই সফরে রাজনীতিই দেখছে পোড়খাওয়া ছত্রধরের পরিবার৷ ছত্রধরের ভাই অনিল মাহাত বলেন, “দাদার মামলার ব্যাপারে জানতে চাইছিলেন, যা আমার কিছুই জানা নেই৷ আসলে ভোট এলে সব নেতানেত্রীরাই এখানে আসেন৷ যেমন ২০১১-এর বিধানসভা নির্বাচনে বলেছিল ক্ষমতায় এলে সমস্ত জঙ্গলমহলের বন্দীদের ছেড়ে দেওয়া হবে৷ কিন্তু আট বছর হয়ে গেল সেই সরকারের, এক জনও বেরোয়নি৷ উল্টে ইউএপিএ ধারাতে যুক্ত করেছে৷ আসলে ভোট এলে নেতারা আসেন, না হলে কেউই আসেনা৷” 
সূত্রের খবর, পঞ্চায়েত নির্বাচনে ছত্রধর মাহাতর স্ত্রীকে প্রার্থী করতে চেয়েছিল শাসকদল৷ রাজি হননি নিয়তি মাহাত৷ সেই বিরোধী মানসিকতাকেই কাজে লাগাতে চাইছে বিজেপিও৷ তবে মুকুলের জঙ্গল-সফর ফলপ্রসূ হবে কিনা তা নিয়ে সন্দেহ রয়েই গেল।